**EPIZIOTOMIJA I POROĐAJNE POVREDE**

**EPIZIOTOMIJA** je rez koji ljekar ili babica prave na međici (koža i tkivo između vagine i anusa) u cilju proširenja otvora vagine koje je u određenim slučajevima potrebno radi olakšavanja i ubrzavanja porođaja. Epiziotomija se ne sprovodi rutinski, već samo onda kada je medicinski opravdana.

**POROĐAJNE POVREDE MEĐICE** nastaju spontano u toku druge faze porođaja (faze napinjanja) u toku rađanja bebe, kada se perineum rasteže, što ponekad dovodi do povreda (rascjepa) međice.

Epiziotomija i spontani rascjepi (povrede) međice su češći kod žena koje po prvi put rađaju (prvorotke).

Rane epiziotomije i spontani rascjepi se ušivaju nakon što se rodi posteljica, obično unutar jednog sata od porođaja uz korišćenje adekvatne analgezije (postupci za ublažavanje bolova). Koriste se resorptivni šavovi (koji će se sami razgraditi, nije potrebno skidanje konaca).

**Epiziotomija** može biti potrebna u slučajevima gdje:

* **se koristi porođaj uz pomoć vakuum-ekstraktora;**

**beba pokazuje znake patnje;**

* **je majka iscrpljena nakon višesatnog napinjanja;**
* **se prilikom normalnog rastezanja međice koje prati rađanje glavice procijeni da bi moglo doći do ozbiljnijih povreda.**

Takođe, **epiziotomija** se može primijeniti kod:

* **ozbiljnog oboljenja majke koje zahtijeva ubrzanje porođaja;**
* **vaginalnog porođaja sa prednjačećom karlicom ploda.**

Povrede međice mogu biti različite težine u zavisnosti od tkiva koja zahvataju i dijele se na povrede međice prvog, drugog, trećeg i četvrtog stepena.

Kod **povreda prvog stepena** postoji površan rascjep kože koji obično brzo zarasta.

Kod **povreda drugog stepena** dolazi do rascjepa kože i mišića međice.

Kod malog broja žena (prema svjetskim statistikama oko 3%) rascjepi mogu biti obimniji. **Povrede trećeg i** **četvrtog** stepena se protežu do mišića koji okružuju otvor čmara (analni sfinkter) i zahtijevaju zbrinjavanje u operacionoj sali, nekada uz konsultaciju hirurga.

Pored epiziotomije i povreda međice, u toku porođaja može doći do povreda i drugih struktura kao što su grlić materice, vagina, velike i male usne, predio klitorisa itd.

Rijetko, porođajne povrede mogu biti praćene hematomom, tj. kolekcijom (skupljanjem) krvi u tkivima porođajnog kanala (oko materice, vagine, u predjelu spoljašnjih polnih organa), što takođe zahtijeva zbrinjavanje u operacionoj sali, a često je skopčano i sa primjenom transfuzije krvi kod porodilje.